钦定古今图书集成/明伦汇编/宫闱典/第118卷 > 张峦
## 钦定古今图书集成/明伦汇编/宫闱典/第118卷 > 张峦

按《明外史外戚传》：“峦，敬皇后父也。孝宗即位，封寿宁
伯，立皇太子进为侯，卒赠昌国公。子鹤龄嗣。其弟延
龄亦由建昌伯进为侯。是时帝遇外家厚，皇后复为
之内主。峦起诸生，虽贵盛，能敬礼士大夫。鹤龄兄弟
并骄肆，纵家奴，夺民田庐，篡狱囚，数犯法。帝遣侍郎
屠勋、太监萧敬按得实，坐奴如律。敬复命，皇后怒，帝”
亦佯怒。已而召敬曰：“汝言是也。”赐之金。给事中吴世
忠、主事李梦阳皆以劾延龄几得罪。他日，帝游南宫，
鹤龄兄弟入侍。酒半，皇后、皇太子及鹤龄母金夫人
起更衣，因出游览。帝独召鹤龄语，左右莫闻也。遥见
鹤龄免冠，首触地，自是稍敛迹。正德中，鹤龄进太傅。
世宗入继，鹤龄以定策功，进封昌国公。时敬皇后已
改称皇伯母昭圣皇太后矣。帝以太后抑蒋太后，故
衔张氏。嘉靖十二年，延龄有罪，下狱坐死。并革鹤龄
爵，谪南京锦衣卫指挥同知。太后为请，不得。初，正德
时，日者曹祖子鼎为延龄奴，言祖传六甲六丁神术，
能役鬼兵。后祖父子相忿，詈祖被延龄逐，遂告延龄
与其子鼎等谋不轨。武宗下祖等狱，将集群臣廷鞫
之，祖一夕仰药死。时颇以祖暴死，疑延龄。提牢主事
及司狱官皆得罪，而狱无左证，遂解。延龄属天文生
董昶为草奏，辞爵不允，事几二十年矣。指挥司聪者，
为延龄行钱，负其五百金，索之急，遂与昶子至谋，讦
祖往日所首事。至阴以《聪奏草》胁延龄贿延龄，乃执
搒、聪幽杀之。令聪子昇焚其尸，而折所负券。昇噤不
敢言，常愤詈至至念昇、仇已，虑他日事必发，乃摭聪
前奏上之。下刑部，逮延龄及诸奴杂治。延龄尝买没
官第宅，造园池，僭侈逾制；又以私憾杀婢及僧，事并
发觉。刑部治延龄谋不轨无验，而违制杀人皆实。帝
犹谓尚书聂贤故轻之，夺其俸。延龄遂论死。系狱四
年，狱囚刘东山发延龄手书，中有“君道赏罚不明”六
字。东山复阴构奸人刘琦，诬延龄盗宫禁内帑。两人
所告，连数十百人，延龄复加讪上罪，系如故。东山罪
当戍，以此得免。明年，奸人班期于云鹤，又告鹤龄兄
弟挟左道祝诅，辞及太后。鹤龄自南京赴逮，瘐死狱
中。期、云鹤亦坐诬谪戍。又明年，东山以射父亡命，为
御史陈让所捕获。复诬告延龄、如期、云鹤指，并构让
及遂安伯陈鏸、西宁侯宋良臣、京山侯崔元、太监麦
福等数十人，冀以悦上意而脱己罪。奏入，下锦衣卫
穷治。让狱中上疏言：“东山扇结奸党，图危宫禁。陛下
有帝尧既睦之德，而东山敢为陛下言汉武巫蛊之
祸，陛下有帝舜底豫之孝，而东山敢导陛下以暴秦
迁母之谋，离间骨肉，背逆不道，义不可赦。”疏奏，帝颇
悟，指挥王佐典其狱，钩得东山情奏之，乃械死东山，
赦让鏸等，而延龄以前罪长系。后四年，太后崩，崩后
五年，延龄斩西市。

为东宫妃，授峦鸿胪卿。弘治三年加荣禄大夫、中军
都督府都督同知。是年冬，封推诚宣力武臣、荣禄大
夫、柱国、寿宁伯，食禄千石，与世券。五年，立东宫，进侯
号，加翊运阶，加特进光禄大夫，加禄二百石，仍与世”
券。是秋卒。赠太保、昌国公，谥庄肃。峦从兄岐举进士，
有吏才，为按察副使，以戚恩召入台为佥都御史。言
官交章论去。峦子鹤龄嗣侯。十六年秋，太监《李荣》传
旨加太保，增岁禄。正德中，进太傅。嘉靖二年三月加
太师，又加禄三百石。是秋，以定策功，进昌国公。张延
龄，即鹤龄弟也，初以恩授都督同知。弘治八年，封建
昌伯，食禄千石，与世券。十六年进侯，加太保，禄六百
石。嘉靖初，加太傅，禄一百石。嘉靖八年，尽革外戚封，
不得世嗣。二张亦在革中。未几，小张坐法，并大张逮
狱，几灭族矣。尝观郑端简公曰：“自古外戚贵盛莫如
西汉，惨祸亦莫如西汉。如卫青以奴产子，数年，父子
四封侯。又二十四年”，子孙遂无噍类。然窃汉龟鼎者，
竟外戚也。我朝孝慈马后有贤德，兵乱外家无存者，
父马公追封徐王，岁时祀。仁孝徐后，中山王长女，本
功臣家，无封爵，其馀官止都督，至称舅氏，有封爵。外
戚封不俟继世，实始于泰陵。泰陵时，二张甚横。时尝
入禁中，内臣何文鼎素忠直，二张搴窥御帐，文鼎持
大瓜棰之，几死，泰陵亦不问。当是时，二张夺民田庐，
构宫寺舍，又豪奴姻亲凌府宫，篡狱囚，莫敢诘。金玉
积如山不厌。市津垄断，往往皆二张人。扬州府同知
叶元尝辱张仆人。元至京，群仆入吏部扑元，尚书马
文昇护元得免。时言官论劾，朝廷亦不问。近世外戚，
莫横于二张，至正德时稍稍辑敛。嘉靖以来，又奉职
惟谨。大张虽以定策功封侯，然亦不敢视邵、蒋，务谦
退自保。尚书胡世宁上言：“宜保全外戚，不宜使后世
谓外戚封公自陛下始。”顾二张内倚昭圣，外多瑕衅，
嗜利之人，奔走其门，朝廷颇疑二张奸徒刘东山遂
奏二张有逆谋。朝廷遂决意考问薄、昭故事。旨令法
司多官议，众亦恐伤太后“意。又其事无踪迹，且皆先
朝事，奏从末减。”上不喜延龄，坐斩。鹤龄与南京锦衣
卫指挥闲住。延龄又有词，刑部尚书聂贤等稍为开
释。上怒，停贤俸一年。司官下诏狱，锦衣指挥王佐力
为推鞫，反坐东山等重罪，下法司。唐龙、王廷相、屠侨
等言东山情罪深重，竟荷校死。鹤龄子宗说，延龄子
宗俭，调南京，尽没其赐产。延龄系御史狱，嘉靖二十
五年死于西市。尝观徐文靖称“庄肃公貌清俊，性醇
厚，居家孝友，交人待物，重信义，尚宽和，人皆贤之。本
出宦族，自少好学，诵书缀文，力欲取科第以继志，竟
不遂，乃应贡入国学。及为外戚，感恩图报，夙夜不忘。
礼接士夫，大谦谨愈甚，未尝以富贵骄人。”夫即文靖
斯言，可谓有封侯之器。自膺荣显，至其后嗣不检，以
取灭亡，惜哉！